Osnovna šola Ferda Vesela Šentvid pri Stični

Šentvid 46

1296 Šentvid pri Stični

Številka: 11-ŠS3/2020-21

Datum: 3. 3. 2021

Čas sestanka: od 16.00 do 18.00 (videokonferenca v aplikaciji Teams)

**Prisotni:** Nejka Omahen Šikonja, Lea Kastelic, Neža Zupančič, Živa Miklošič, Tia Sinic, Iva Dremelj, Martin Vencelj, Žana Verbič, Tim Starič, Ida Hribar, Matic Šteh, Meta Dremelj, Marcel Fajdiga Konjar, Katja Adamlje, Marcel Klemenčič, Zoja Verbič, Tevž Rus, Klara Dolničar

**Odsotni:** Sergej Lazarević, Anika Sreš

**Zapisnik tretjega sestanka šolske skupnosti**

**Dnevni red:**

1. Delo po skupinah na temo Moja poklicna prihodnost in skupna debata.
2. Izvolitev predstavnika za regijski otroški parlament.
3. Razno.

Ravnateljica Angelca Mohorič je vse zbrane kratko nagovorila in jim zaželela uspešno delo. Izpostavila je tudi izbiro slogana šole (Pot znanja in dobrih odnosov) in učence spodbudila k razmisleku o tem, kako se kot šola vidimo v tem sloganu.

A1

Tema srečanja je bila enaka kot lansko leto, Moja poklicna prihodnost. Učencem je bil že predhodno poslan dokument z vsebino srečanja, tako so lahko o temi že prej razmišljali. Na videokonferenci jim je mentorica Nejka Omahen Šikonja razložila potek dela. Sprva so bili razdeljeni po skupinah – vsaka se je pogovarjala o določeni temi (MOJ POKLIC: SKRBI, PRIČAKOVANJA, ZNANJA IN VEŠČINE, POTI DO MOJEGA POKLICA (kje in na kakšen način se izobrazim za poklic), POKLICI SEDANJOSTI IN POKLICI PRIHODNOSTI (Kam gremo in kaj potrebujemo?), SLOVENIJA, EVROPA, SVET – pozitivno, negativno, zanimivo, VPLIV COVID-19 NA IZBIRO POKLICA**).**

Po skupinskem delu je sledila debata, ki je bila polna zanimivih razmišljanj, idej in pogledov na poklicno prihodnost. Zopet smo lahko slišali, kako razmišljujoči so učenci. Izpostavili pa so željo, da bi jim šola že pred 8. ali 9. razredom pričela predstavljati srednješolske programe, da bilo več srečanj v živo, predvsem pa to, da bi bili učenci že od 6. razreda dalje seznanjeni s točkovanjem in vsem, kar potrebujejo, da bi se lahko ob koncu šolanja brezskrbno vpisali na želeno srednjo šolo.

Bistveni sklepi otroškega parlamenta bodo dodani zapisniku kot priloga.

A2

Učenci so z glasovanjem izvolili predstavnico, ki nas bo zastopala na regijskem otroškem parlamentu in bo 12. aprila potekal v aplikaciji Zoom. Letošnja predstavnica je ponovno **Zoja Verbič, učenka 9. a-razreda.**

A3

Na prejšnjem sestanku šolske skupnosti je bil izglasovan slogan šole Pot znanja in dobrih odnosov. Mentorici sta predstavnike oddelkov prosili, naj slogan predstavijo v svojih oddelkih in se do naslednjega sestanka pogovorijo, kje in na kakšen način bi ga lahko vpeljali v šolski prostor (spletna stran, prostori šole, učilnice …).

Zapisali: Nejka Omahen Šikonja in Lea Kastelic

Šentvid pri Stični, 7. 3. 2021

Priloga:

- Sklepi otroškega šolskega parlamenta.

Priloga 1

**Sklepi šolskega otroškega parlamenta** na temo Moja poklicna prihodnost v šolskem letu 2020/21:

* Učenci se pri izbiri poklica najbolj zanašajo na svoje interese, upoštevajo še svoje sposobnosti, učni uspeh ter okoliščine in povpraševanje po določenem kadru. Pri odločitvi jim pomagajo obiski poklicnih tržnic, informativni dnevi, podatki na svetovnem spletu, dobro pa se je pogovoriti tudi z ljudmi z izkušnjami. Najbolj jih skrbi, da z izbiro poklica ne bodo zadovoljni oz. da se ne bodo pravilno odločili.
* Vloga staršev pri izbiri poklica se jim zdi pomembna, a so mnenja, da mora dokončna odločitev pripasti otrokom. V smislu svetovanja se jim zdi primerno, da pri odločitvi pomaga tudi šola, a le do neke mere. Učenci so bili mnenja, da bi šola že od 6. razreda dalje organizirala razna srečanja in aktivnosti v povezavi s srednjimi šolami. Tako bi se v 9. razredu lažje odločili.
* Naš izobraževalni sistem se jim zdi precej dobro prilagojen potrebam trga in strinjali so se, da ima veliko poklicnih šol dober program. Po daljši debati pa so ugotovili, da bi morali na izobraževanje pogledati s širšega vidika ter ne upoštevati zgolj učenja podatkov, temveč tudi drugih veščin, npr. sposobnosti reševanja problemov, kritičnega razmišljanja, delavnosti.
* V sedanjosti se jim zdijo zelo pomembni poklici s področja računalništva in programiranja, pa strojni tehniki, zdravniki in drugi … V trenutni situaciji so izpostavili predvsem poklice, ki so povezani z zdravstvom, kemijsko tehnologijo in mikrobiologijo. Iskali so poklice prihodnosti in prišli do zaključka, da o njih pravzaprav ne morejo povedati prav dosti, saj še ne obstajajo in je zelo težko predvidevati, kakšni bodo družba in potrebe ljudi čez desetletje ali več.
* Spregovorili so še o zaposlitvah v tujini in se strinjali, da je v sedanjosti za opravljanje poklica v drugi državi veliko več možnosti, kot jih je bilo včasih. Omenili so »beg možganov«, za katerega se po njihovem odloča vse več mladih Slovencev, saj v tujini vidijo več možnosti za večji zaslužek, napredovanje in pridobivanje izkušenj. S tem država veliko izgubi. Pozitivno plat so odkrili v tem, da se veliko ljudi odpravi na delo v tujino le za neko krajše obdobje, potem pa se vrnejo v matično državo z več znanja in izkušnjami
* Trenutna situacija jih je napeljala tudi na razmišljanje o zdravstveni krizi in s tem povezanih odločitvah za poklic. Učenci so bili mnenja, da bo zdravstvena kriza vplivala na izbiro poklicev v prihodnosti. Menijo, da bo večje povpraševanje po zdravstvenem osebju, epidemiologih, psihologih pa tudi pa računalniški stroki. Zaradi nepredvidljivih razmer pa se jim zdi, da bo na področju turizma in gospodarstva manj povpraševanja in odločanja za tovrstne poklice.

Letošnji devetošolci se za svoje poklicno izobraževanje niso odločali na podlagi trenutnih razmer.